ዋስትና ተፈቅዶላቸው የነበሩት ባለሀብት በሙስና ተጠርጥረው ፍርድ ቤት ቀረቡ
አቢሲኒያ ባንክ ከብድር ጋር በተያያዘ እየተመረመረ መሆኑ ተጠቆመበተጠረጠረበት ወንጀል እንጂ በብሔሩ ምክንያት የታሰረ የለም ተባለ በሽብርና የሕወሓት አመራሮችንን በገንዘብ መርዳት ወንጀል ተጠርጥረው ከ54 ቀናት በላይ በእስር ከቆዩ በኋላ ታኅሳስ 16 ቀን 2013 ዓ.ም. በ100,000 ብር ዋስ እንዲለቀቁ ትዕዛዝ ተሰጥቶላቸው የነበሩት ባለሀብት፣ ያላግባብ ሀብት በማፍራት ወንጀል ተጠርጥረው ፍርድ ቤት ቀረቡ፡፡ ተጠርጣሪው የሙለር ሪል ስቴት ባለቤት አቶ ሙሉጌታ ተስፋኪሮስ ሲሆኑ፣ የዋስትና መብት ተፈቅዶላቸው ከእስር ሳይፈቱ ያላግባብ በሀብት የማፍራት የሙስና ወንጀል ተጠርጥረው ታኅሳስ 19 ቀን 2013 ዓ.ም. በፌዴራል ከፍተኛ ፍርድ ቤት ቀርበው ለምርመራ 14 ቀናት ተጠይቆባቸዋል፡፡ የፌዴራል ፖሊስ ኮሚሽን የሙስና ወንጀል ምርመራ ቡድን ተጠርጣሪውን አስመልክቶ ለፍርድ ቤቱ እንዳስረዳው፣ ተጠርጣሪው ሀገረ ሰላም በሚባል ድርጅት 150 ሚሊዮን ብር፣ ሁዳድ በሚባል ድርጅት 250 ሚሊዮን ብርና ለሰመራ የጨው ማቀነባበሪያ፣ ጅምላና ችርቻሮ ሥራ 2.9 ሚሊዮን ብር ‹‹መክሊት›› የሚባለውን ሕንፃ አስይዘው ከአቢሲኒያ ባንክ መበደራቸውን ገልጿል፡፡ ተጠርጣሪው የተበደሩትን ገንዘብ በአግባቡ በሥራ ላይ አለማዋላቸውንና በሕጉ አግባብን ገንዘቡ የፕሮጀክቱ አፈጻጸም እየታየ መለቀቅ ሲገባ ያ ሳይደረግ መለቀቁንም ተናግሯል፡፡ አቶ ሙሉጌታ ለገጣፎ አካባቢ ከሚገኘው ሮፓክ ሪል ስቴት 500 ካሬ ሜትር መሬት ያላግብብ በመውሰዳቸውን እያጣራ መሆኑን መርማሪ ቡድኑ ጠቁሞ፣ አቢሲኒያ ባንክ አክሲዮን ማኅበርም ብድሩን ለምን ዓላማ እንዳበደረና ፕሮጀክት አፈጻጸሙን ሳያይና ሳያረጋግጥ ያላግባብ ብድሩን የለቀቀውን የብድር ክፍል ባለሙያዎችን ጉዳይ እየመረመረ መሆኑን ለፍርድ ቤቱ አስረድቷል፡፡ በተጠርጣሪው ላይ የሚሠራው በርካታ ምርመራ እንዳለው በመጠቆም 14 የምርመራ ቀናት እንዲፈቀድት ጠይቋል፡፡በጠበቆቻቸውና በራሳቸው የተከራከሩት አቶ ሙሉጌታ እንደገለጹት፣ ከአቢሲኒያ ባንክ ብድር የወሰዱት ለሁዳድና ለሀገረ ሰላም ድርጅቶች ሲሆን፣ ይህም የሆነው በድርጅቶቹ መተዳደሪያ ደንብ መሠረት በሥራ አስኪያጁ በኩል ነው፡፡ አቶ ሙሉጌታ ደግሞ ባለድርሻ (ሼር ሆልደር) እንጂ ሥራ አስኪያጅ አለመሆናቸውን ተናግረዋል፡፡ ፖሊስ ግን ድርጅቶቹ የአቶ ሙሉጌታ መሆናቸውን አጽንኦት ሰጥቶ ተከራክሯል፡፡መክሊት ሕንፃን በሚመለከት ራሳቸው አቶ ሙሉጌታ ለፍርድ ቤቱ እንደተናገሩት፣ ሕንፃውን አዲስ አበባ ከተማ ትራንስፖርት ቢሮ በ30 ሚሊዮን ብር መከራየቱንና እሳቸውም ባለድርሻ እንጂ ባለቤት እንዳልሆኑ ገልጸዋል፡፡ ወደ ኢትዮጵያ ከመጡ 23 ዓመታትን እንዳስቆጠሩና በርካታ ድርጅቶችን እንዳፈሩ ጠቁመው፣ ለ1,500 ሰዎች የሥራ ዕድል መፍጠራቸውንም ተናግረዋል፡፡ ለገጣፎ ከሚገኘው ሮፓክ ሪል ስቴት አክሲዮን ገዝተው እንደነበር ጠቁመው እንደሸጡትም አስረድተዋል፡፡ የአቶ ሙሉጌታ ጠበቆች ስለ አቢሰኒያ ባንክ ብድርና መያዣ በሚመለከት ለፍርድ ቤቱ እንዳስረዱት፣ ባንኩ ለመያዣነት የፈለገው 292,231,800 ብር መሆኑን ጠቅሰው፣ በብድር ውሉም ላይ ብድሩ ለታለመለት ዓላማ ካልዋለ እንደሚታገድ፣ ብድሩ እንደሚሰረዝና ወለድ ከመታሰቡም በተጨማሪ ለኮላተራል የተያዘው ንብረት ተሸጦ ለብድሩ እንደሚውል ስምምነት መደረጉን አብራርተዋል፡፡ ባንኩ ምንም ዓይነት ጥያቄ ባላነሳበት ሁኔታ መርማሪ ቡድኑ ወንጀል አድርጎ ማቅረቡ ትክክል እንዳሆነ በመግለጽ ተቃውሟቸውን ለፍርድ ቤቱ አቅርበዋል፡፡ ጠበቆቹ ጨምረው ለፍርድ ቤቱ እንደገለጹት፣ ደንበኛቸው በሌላ የወንጀል መዝገብ ተጠርጥረውና ሲመረመሩ ቆይተው፣ ከ54 ቀናት ቆይታ በኋላ በ100 ሺሕ ብር ዋስ እንዲፈቱ ትዕዛዝ ከተሰጠና እሳቸውም ዋስትናውን አስይዘው ሊወጡ ሲሉ በሌላ ወንጀል እንዲታሰሩ ማድረግ ተገቢ አለመሆኑን ነው፡፡ ነገር ግን ፖሊስ በሰጠው ምላሽ ተጠርጣሪው ቀደም ብሎ የተጣራባቸው ምርመራ በሽብርና ገንዘብ መርዳት ወንጀል መሆኑን ጠቁሞ፣ አዲስ የምርመራ መዝገብ የተከፈተባቸው ያላግባብ ሀብት ማፍራት የወንጀል ድርጊት መሆኑን አስረድቷል፡፡ አቶ ሙሉጌታ ቤተሰብ አስተዳዳሪ መሆናቸውንና ቋሚ አድራሻ ያላቸው መሆኑን በመግለጽ ፍርድ ቤቱ የዋስትና መብታቸውን እንዲጠብቅላቸው ጠይቀዋል፡፡የሁለቱን ተከራካሪ ወገኖች ክርክር የሰማው ፍርድ ቤት፣ የተጠርጣሪውን ጥያቄ  በማለፍ መርማሪ ቡድኑ የጠየቀውን 14 ቀናት ፈቅዶ ለታኅሳስ 30 ቀን 2013 ዓ.ም. ቀጠሮ ሰጥቷል፡፡  በሌላ በኩል የሰሜን ዕዝ ሬዲዮ መገናኛ ኔትዎርክን በማቋረጥ በሰሜን ዕዝ ላይ ጥቃት እንዲደርስበት፣ ከኦነግ ሸኔና ሕወሓት ሕገወጥ ቡድን ጋር ሚስጥራዊ ግንኙነት በማድረግ ሕገ መንግሥቱንና ሕገ መንግሥታዊ ሥርዓቱን በኃይል ለመናድ በመንቀሳቀስ ተጠርጥረው የታሰሩ ከፍተኛ የመከላከያ መኮንኖች ታኅሳስ 19 ቀን 2013 ዓ.ም ፍርድ ቤት ቀርበዋል፡፡ ተጠራጣሪዎቹ በፌዴራል የመጀመርያ ደረጃ ፍርድ ቤት አራዳ ምድብ አንደኛ ወንጀል ችሎት የቀረቡ ሲሆን፣ የፌዴራል ፖሊስ ወንጀል ምርመራ ቡድን በተሰጠው ጊዜ የሠራውን የምርመራ ሥራ ለፍርድ ቤቱ አቅርቧል፡፡ መርማሪ ቡድኑ በተጠርጣሪዎች ብርጋዴር ጄኔራል አብርሃ መውጫ፣ ኮሎኔል ገብረ ሕይወት ደስታ፣ ኮሌኔል ዮሐንስ በቀለ፣ ኮሎኔል ዘነበ ታመነና ሻለቃ ገብረ እግዚአብሔር ግርማይ ከፀረ ሰላም ኃይሎች ጋር ሚስጥራዊ ግንኙነት ያደርጉ እንደነበርና በሰሜን ዕዝ ላይ ጥቃት ለመፈጸም ሲሠሩ እንደነበር፣ በምስክሮችና የሰነድ ማስራጃዎች ማረጋገጡን ገልጿል፡፡ እያንዳንዳቸው ተጠርጣሪዎችም የነበራቸውን ተሳትፎ ገልጿል፡፡ የሻለቃ ገብረ እግዚአብሔር ቤት ሲፈተሽ አንድ ክላሽንኮቭ ጠብመንጃ ከ88 ጥይቶች ጋርና አንድ ሽጉጥ ከስምንት ጥይቶች ጋር መገኘታቸውን አስረድቶ፣ ወንጀሉ ውስብስብና ሰፊ በመሆኑ ለተጨማሪ ምርመራ 14 ቀናት ጠይቋል፡፡ ተጠርጣሪዎቹ በበኩላቸው ለፍርድ ቤቱ ባቀረቡት አቤቱታ እንደተናገሩት፣ መርማሪ ቡድኑ ከሚያቀርበው የወንጀል ጉዳይ ጋር ምንም ዓይነት ግንኙነት የላቸውም፡፡ መርማሪ ቡድኑ በተደጋጋሚ ተጨማሪ እያለ የሚጠይቀው ጊዜ ተገቢ አለመሆኑንና የዋስትና መብታቸው ተጠብቆላቸው በውጪ ሆነው ጉዳያቸውን እንዲከታተሉ ጠይቀዋል፡፡የግራ ቀኙን ክርክር ያዳመጠው ፍርድ ቤት ተጠርጣሪዎቹን ጥያቄ ውድቅ በማድረግ 14 ቀናት ለተጨማሪ ምርመራ ፈቅዶ ለጥር 3 ቀን 2013 ዓ.ም. ቀጠሮ ሰጥቷል፡፡  በተመሳሳይ ፍርድ ቤት ታኅሳስ 19 ቀን 2013 ዓ.ም. የቀረቡት ከፍተኛ የመከላከያ መኮንኖች ደግሞ ኮሎኔል ፍሰሐ በየነ፣ ኮሎኔል ኃይላይ መዝገቡ፣ ሌተናል ኮሎኔል ሙዘይ ተሰሜ፣ ኮሎኔል ሰመረ በርሄና ኮሎኔል ባራኪ ጡማሎው ናቸው፡፡ የፌዴራል ፖሊስ ወንጀል ምርመራ ቡድን ተሰጥቶት በነበረው ጊዜ የሠራውን ምርመራ ለፍርድ ቤቱ እንዳስረዳው፣ ተጠርጣሪዎቹ ከሕወሓትና ኦነግ ሸኔ ፀረ ሰላም ኃይሎች ጋር በመቀናጀት ሕገ መንግሥቱንና ሕገ መንግሥታዊ ሥርዓቱን በኃይል ለመናድ በአዲስ አበባ ሲንቀሳቀሱ እንደነበር ጠቁሞ፣ በአገር ክህደት ምርመራ እየተደረገባቸው መሆኑንም አስታውሷል፡፡ በመንግሥት በጀት ወታደሮችን ወደ መቀሌ በድብቅ በመላክ ሲያሠለጥኑ እንደነበርና ይህንንም የሚያረጋግጥ የስልክ ልውውጥን የብሔራዊ መረጃና ደኅንነት አገልግሎት እንዲልክለት በደብዳቤ ጠይቆ እየተጠባበቀ መሆኑን ተናግሯል፡፡ መንግሥት ተከላካይ ጠበቃ ያቆመላቸው ኮሎኔል ፍሰሐና ሌተናል ኮሎኔል ሙዘይ ተሰሜ ለፍርድ ቤት ባቀረቡት አቤቱታ፣ መርማሪ ቡድኑ ተጨባጭ ማስረጃ ሊያቀርብባቸው ስላልቻለ በዋስትና እንዲለቀቁ ጠይቀዋል፡፡ ሌሎቹ ተጠርጣሪ መኮንኖች ደግሞ የታሰሩት ጥፋት ፈጽመው ሳይሆን በብሔራቸው ምክንያት መሆኑን ገልጸው፣ በዋስ እንዲለቀቁ ወይም በነፃ እንዲሰናበቱ ጠይቀዋል፡፡ መርማሪ ቡድኑ ግን መንግሥት ሕግ ለማስከበር በወሰደው ዕርምጃ፣ በወንጀል ድርጊት የተጠረጠረን እንጂ በብሔሩ ምክንያት የታሰረ እንደሌለ ለፍርድ ቤቱ ተናግሯል፡፡ የግራ ቀኙን ክርክር የሰማው ፍርድ ቤት መርማሪ ቡድኑ ከጠየቀው 14 ተጨማሪ የምርመራ ጊዜ ውስጥ 12 ቀናትን በመፍቀድ ለጥር 3 ቀን 2013 ዓ.ም. ቀጠሮ ሰጥቷል፡፡ 